Palkó Balázs

*Szeptember végén*

Ilyen az elmúlás.

Csendes, lassú homály

keringőzi körbe a fákat.

Angol, nem bécsi.

Az arany s bíbor árnyakat

lassan sötét szőnyege alá söpri

a csípős októberi szellő.

Kávéscsészék vacognak.

Szeretetfonálból kötött

sálba tekerés.

Ilyen.

*Vihar-keringő*

Itt volnék. Újra.

Fájdalmát minden betört ablak

halkan fülembe súgja.

Ritmust keres a szitáló eső,

felkérne táncra – felkérne,

de nincs bátorsága.

Felkérem hát én,

hisz nálam jobban senki nem érti

a lelket, ki szomjat oltana,

de léptét árvíz követi.

Ő köd-estélyit ölt,

haját zuhatagba fonja.

Rajtam ázott felhő-ing,

szél-zakóm kibontva.

Elhalkul, elszalad.

Kiderül az ég.

Én is megyek tovább,

s szívem némán tovább ég.

*Felhő-atlasz*

Pont egy felhőtakaró

és pár villám választ el minket.

Én nevetek, te imádkozol.

Talán ugyanazokat az ezüst-vonalakat

keressük a végtelen felhő-atlaszban.

Most egy pillanatra lángra lobban a menny.

Én az utat nézem, te mellém ülsz.

Ugyanazt az imát mondjuk,

s ugyanazon a viccen nevetünk.

Villám. Mennydörgés. Sötét.